Mímir Kristjánsson

Kristján Mímir Kristjánsson (født 1986) er en norsk politiker (Rødt), journalist og forfatter.- Hallgeir Opedal: Mimir Kristjánsson - Portrettintervju i Aftenposten/Lørdag 22. mai 2021 Han er stortingsrepresentant for Rogaland siden Stortingsvalget 2021 og fra 2025 medlem av Stortingets finanskomité.

 Politisk virksomhet 
Kristjánsson vokste opp i Stavanger med islandsk far og norsk mor. Han fullførte videregående skole på Stavanger katedralskole før han flyttet til Oslo for å begynne studier i samfunnsøkonomi, men studiene ble avbrutt.

I perioden 2004–2006 var Kristjánsson sentralstyremedlem i Rød Ungdom. Kristjánsson var sammen med Magnus Marsdal og Åsmund Sunde Valseth også sentral i utviklingen av Rød Ungdoms strategi, og i utviklingen av organisasjonens ideologiske grunnlag fram mot landsmøtet i 2006.

Han var leder i Rød Ungdom 2006–2008.Sosialisme.no: Nyvalgt leder Mimir Kristjansson og var medlem av arbeidsutvalget i Rødt i perioden 2008–2010. Han har også arbeidet som journalist i Klassekampen og har vært redaktør for Manifest Tidsskrift.

Før Kristjánsson ble medlem av Rød Ungdom, var han blant annet leder for AUF-laget i Stavanger.Revolusjonens røst har siddisdialekt  «Tidligere leder av Stavanger AUF. Nå leder av Rød Ungdom på heltid.»

Fra høsten 2019 er Kristjánsson medlem av bystyret i Stavanger, der han er leder for utvalg for arbeidsliv og lønn.

Kristjánsson har markert seg med hyppig aksjonsvirksomhet. Sammen med Torstein Tvedt Solberg startet han Folkeaksjonen mot krig. Han har også sittet i ledelsen i Attac (2004–2005)Attac.no: Aksjonisme og frukt  «Mimir Kristjansson er medlem av Attac Rogaland og styremedlem i Attac Norge.» og i arbeidsutvalget til Globaliseringskonferansen.

Han fikk betydelig medieoppmerksomhet da han forstyrret landsmøtet til Kristelig Folkeparti i 2004, i det Rød Ungdom kalte en «aksjon mot homofobi».Ballettdansende rebell  «Mimir Kristjansson fra Rød Ungdom i Stavanger både overrasket og irriterte da han tok seg opp på talerstolen på KrF sitt landsmøte i Bergen sist helg i en aksjon mot homofobi.» Før og etter demonstrasjon mot NATO-toppmøtet som fant sted i Oslo i april 2007, kom han i konflikt med blant annet Blitz.

I 2020 ble han utnevnt som medlem av regjeringens ytringsfrihetskommisjon.

Kristjánsson har arbeidet i Norsk faglitterær forfatterforening med formidling av sakprosa til skoleverket.Artikkel i NFF-bulletin, se side 3

 Stortingskomiteer 
 2025–2029: Medlem av Finanskomiteen
 2021–2025: Medlem av Arbeids- og sosialkomiteen

 Bøker 
Høsten 2011 gav Kristjánsson ut boka De superrike. Ifølge boka har det aldri vært flere norske milliardærer enn i 2011, og de har aldri vært rikere. Likevel mener Kristjánsson at rikingene klager over skattesystemet,Fra vaskeseddel for boka  hos Forlaget Manifest; besøkt 11. oktober 2011. og at «misunnelsen og småligheten overfor de rike i Norge blekner fullstendig satt ved siden av de rikes smålighet overfor det norske folk».

I 2021 utgav han biografien En folkets helt om forfatteren Jon Michelet på Kagge forlag som var basert på flere hundre intervju med Michelet av Kristian Meisingset og Kristjánsson. Han skrev i forordet at «I det meste av livet har jeg prøvd å etterligne Jon Michelet», i og med at begge var partifeller og begge har skrevet i avisa Klassekampen.

 Verv 
 2003–2004: Leder RU Stavanger
 2004–2005: Styret i Attac Stavanger
 2004–2006: Sentralstyret i RU
 2006–2008: Leder i Rød Ungdom
 2021–2025: Stortingsrepresentant for Rødt

 Bibliografi 
 2011: De superrike
 2013: Slik blir du superrik
 2015: Frihet, likhet, Island
 2017: Vestkanttroll (roman)
 2018: Hva ville Gerhardsen gjort?
 2019: Mamma er trygda
 2020: Tranmæls metode
 2021: Jon Michelet – En folkets helt (biografi om Jon Michelet (1944–2018))
 2024: Hjelp, de drar til Sveits! – Milliardærenes makt over Norge, med Sofie Marhaug
 2024: Pabbi – En familiesaga om drukkenskap
 2025: Gjør Norge greit igjen : Et manifest for å gjenreise Annerledeslandet (sakprosa) 

 Annet 
Kristjánsson er kjent for å være en lidenskapelig tilhenger av Viking Fotballklubb. Han var en av grunnleggerne av Viking Oslo, en supporterklubb for Viking-supportere i Oslo.

 Referanser 

 Eksterne lenker 





Kategori:Personer fra Stavanger kommune
Kategori:Rød Ungdoms ledelse
Kategori:Rødt-politikere
Kategori:Norske aktivister
Kategori:Norske forfattere
Kategori:Norske journalister
Kategori:Stortingsrepresentanter 2021–2025
Kategori:Stortingsrepresentanter fra Rødt
Kategori:Stortingsrepresentanter for Rogaland
Kategori:Farmen kjendis-deltakere
Kategori:Alumni fra Stavanger katedralskole